Ով է Մարտիրոս Սարյանի վերոնշյալ ժառանգը, որը Սերժ Սարգսյանի եղբորորդու հետ նման պայմանավորվածություն էր ձեռք բերել, ինչն, ի դեպ, ապշեցրել է հանրության մտավորականության մի ստվար հատվածի: Իրավաբան Նաիրի Ավետիսյանն այդ հարցին չպատասխանեց: Նաեւ չհաստատեց ու չհերքեց այն տեղեկությունը, որ խոսքը Մարտիրոս Սարյանի ծոռան՝ Ղազարոս Սարյանի մասին է: Ընդհանրապես նա գրեթե մեկնաբանություններ չտվեց՝ պատճառաբանելով, որ Ազգային անվտանգության ծառայությունը նախաքննություն է իրականացնում: «Ես տվյալ ժառանգության մասի իրավատիրոջ ընտանիքի լիազորված անձն եմ, իրավունք ունեմ գործողություններ կատարել եւ այլն եւ այլն, բայց այդ գործի շրջանակներում, որը Ազգային անվտանգությունն է քննում, տեղեկություն չունեմ եւ չեմ կարող տրամադրել ուղղակի»,- ասաց նա: Ի դեպ, մեզ հայտնի դարձավ, որ առաջիկա օրերին ԱԱԾ-ն այս գործի առնչությամբ հրապարակելու է լրացուցիչ տեղեկություններ: Թե ինչ բովանդակություն այն կունենա, պարզ չէ: